Wynlandgoed-moordsaak: Rohde weer terug in hofJason en Susan Rohde. Foto: Facebook Jason Rohde, voormalige Suid-Afrikaanse hoof van die eiendomsgroep Lew Geffen Sotheby’s International Realty, sal na verwagting Vrydag weer in die Wes-Kaapse hooggeregshof verskyn vir ŉ voorverhoorkonferensie. Rhode, wat vrygelaat is op borgtog van R100 000, word daarvan beskuldig dat hy in Julie verlede jaar sy vrou Susan in hul kamer by die luukse Spier-hotel buite Stellenbosch vermoor het. Hy ontken alle aanklagte en beweer die ma van hul drie dogters het haar eie lewe geneem deur haarself aan die badkamerdeur op te hang. Die staat voer aan hy het haar verwurg. Die egpaar, van Johannesburg, het op die wynlandgoed gebly vir Sotheby’s International se jaarlikse konferensie. Rohde het na bewering ŉ buite-egtelike verhouding gehad met ŉ voormalige kollega wat glo ook by die konferensie was. Die multi-miljoenêr is in Augustus 2016 by sy huis in hegtenis geneem. Hy het op 25 Augustus 2016 in die Stellenbosch-landdroshof verskyn en staan tereg op aanklag van moord. Hy moes R100 000 borgtog betaal met ŉ R1 miljoen waarborg, en is toegelaat om weer aan die einde van Augustus verlede jaar terug te keer huis toe. Lees alle vorige berigte oor Jason Rohde op Maroela Media.